Mokaulengwe Barr o ne a tlhalosa sentle gore tiro ya go phutha e ne e ka se tswelele pele fela e sa fele. O ne a umaka Mathaio 24:34, e e reng: “Kokomana eno ga e na go feta ka gope go fitlha dilo tseno tsotlhe di diragala.” O ne a bala mafoko ano gabedi: “Re tlhaloganya Jesu a ne a raya gore go ne go tla nna le nako e ka yone batlodiwa ba ba boneng go simolola ga sesupo ka 1914 ba neng ba tla bo ba tshela ka nako e le nngwe le batlodiwa ba ba tshotsweng moragonyana ba ba tla bonang go simologa ga pitlagano e kgolo.” Ga re itse ka tlhomamo gore lobaka lwa “kokomana eno” lo loleele go le kana kang, mme lo akaretsa ditlhopha tseno tse pedi tse ka nako nngwe di a bong di tshela mo lobakeng lo le longwe lwa nako. Le fa batlodiwa ba sa lekane ka dingwaga, ba ba mo ditlhopheng tseno tse pedi tse di bopang kokomana ba a bo ba tshela ka nako e le nngwe mo nakong e e rileng ya metlha ya bofelo. A bo go gomotsa jang go itse gore batlodiwa ba babotlana ba ba tshelang nako e le nngwe le batlodiwa ba ba godileng ba ba lemogileng sesupo fa se ne se simologa ka 1914, ba ka se swe botlhe pele pitlagano e kgolo e simologa!